А ў музеі пануе… Зразумела, Скарына! Ён сустракае адразу на ўваходзе, над лесвіцай: у параднай мантыі доктара навук — такім яго ўбачыў мастак Віктар Шматаў. А на карціне Леаніда Хобатава, якая вісіць у зале, прысвечанай беларускім асветнікам, ён у простым адзенні, валасы перавязаны раменьчыкам, пэўна, такім працаваў за друкарскім станком. На выяве работы Лазара Рана Скарына ў самой друкарні сядзіць ля станка, з аркушам паперы і пяром у руках. Мы нават з супрацоўніцамі музея паспрачаліся пра тое, што ён робіць: правіць аддрукаваную старонку ці піша прадмову да чарговай кнігі. Сышліся на адным: да гэтай карціны можна вадзіць вучняў і прапаноўваць паразважаць пра гэта. Такі ўрок гістарычнай творчасці атрымаецца.